Smernica Komisie 2003/116/ES
zo 4. decembra 2003,
ktorou sa menia a dopĺňajú prílohy II, III, IV a V k smernici Rady 2000/29/ES, pokiaľ ide o škodlivý organizmus Erwinia amylovora (Burr.) Winsl. et al.
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/EHS z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich šíreniu v rámci spoločenstva [1], naposledy zmenenú a doplnenú smernicou Rady 2003/47/ES [2], a najmä na jej písmená c) a d) druhého odseku článku 14,
po porade s príslušnými členskými štátmi,
keďže:
(1) ustanovenia proti Erwinia amylovora (Burr.) Winsl. et al. zahrnú celú škálu hostiteľských rastlín schopných rozšíriť tento škodlivý organizmus. Na niektoré známe hostiteľské rastliny pre Erwinia amylovora (Burr.) Winsl. et al. sa súčasné ustanovenia nevzťahujú. Tento zoznam by sa preto mal rozšíriť, aby zahŕňal celú škálu hostiteľských rastlín pre Erwinia amylovora (Burr.) Winsl. et al.;
(2) ustanovenia o "izolačných zónach" by sa mali zlepšiť, aby sa znížilo riziko rozšírenia Erwinia amylovora (Burr.) Winsl. et al na krátke vzdialenosti. V tom zmysle by sa "izolačné zóny" mali zreteľne vymedziť a mal by sa uplatniť prísny kontrolný režim, ktorý zahrnie vyničenie rastlín vykazujúcich symptómy Erwinia amylovora (Burr.) Winsl. et al.;
(3) predtým, ako sa rastliny z oblasti, ktoré sú známe výskytom Erwinia amylovora (Burr.) Winsl. et al., môžu zaviesť alebo premiestniť do príslušných "chránených zón", pole produkcie týchto rastlín a zóna obklopujúca toto pole by mali byť bez akéhokoľvek výskytu Erwinia amylovora (Burr.) Winsl. et al. počas celého posledného vegetačného obdobia, ktoré predchádza zavedeniu alebo preneseniu. Toto sa potvrdí vizuálnymi inšpekciami vykonanými vo vhodných časoch a laboratórnymi testmi na možné zistenie latentných infekcií;
(4) prenesenie včelích úľov do a v rámci chránených zón bude regulované, pretože úle môžu byť významným faktorom rozšírenia Erwinia amylovora (Burr.) Winsl. et al.;
(5) pred 1. aprílom 2004 sa u rastlín, ktoré sa pestujú a uchovávajú na poliach umiestnených v oficiálne označených "izolačných zónach" v súlade s ustanoveniami smernice 2000/29/ES a ktoré spĺňajú jej príslušné požiadavky vzhľadom na polia a "izolačné zóny", vykonajú osobitné opatrenia;
(6) smernica 2000/29/ES by sa preto mala príslušne zmeniť a doplniť;
(7) opatrenia stanovené v tejto smernici sú v súlade so stanoviskom Stáleho výboru pre zdravie rastlín,
PRIJALA TÚTO SMERNICU:
Článok 1
Prílohy II, III, IV a V k smernici 2000/29/ES sa menia a dopĺňajú v súlade s prílohou k tejto smernici.
Článok 2
1. Členské štáty uvedú do účinnosti zákony, iné právne predpisy alebo správne opatrenia potrebné na dosiahnutie súladu s touto smernicou najneskôr do 31. marca 2004. O znení týchto ustanovení a korelačnej tabuľke medzi týmito ustanoveniami a touto smernicou bezodkladne informujú Komisiu.
Keď členské štáty prijmú tieto opatrenia, tieto opatrenia budú obsahovať odkaz na túto smernicu alebo ich bude takýto odkaz sprevádzať pri príležitosti ich úradného uverejnenia. Spôsob vykonania tohto odkazu ustanovia členské štáty.
2. Členské štáty oznámia Komisii znenie základných ustanovení vnútroštátnych zákonov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť 20. deň po jej uverejnení v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 4. decembra 2003